กรมชลประทานเผยปริมาณน้ำใช้การได้ในอ่างเก็บน้ำทั่วประเทศมีประมาณร้อยละ 51 พร้อมขอความร่วมมือทุกภาคส่วนใช้น้ำอย่างประหยัด แม้มีน้ำเพียงพอใช้ แต่ต้องสำรองไว้ด้วย
นายทวีศักดิ์ ธนเดโชพล รองอธิบดีกรมชลประทาน เปิดเผยสถานการณ์น้ำในอ่างเก็บน้ำขนาดใหญ่และขนาดกลางทั่วประเทศ ปัจจุบัน (1 มี.ค. 62) มีปริมาณน้ำในอ่างฯ รวมกัน 50,687 ล้าน ลบ.ม. คิดเป็นร้อยละ 67 มีปริมาณน้ำใช้การได้รวม 26,758 ล้าน ลบ.ม. หรือร้อยละ 51 ในอ่างเก็บน้ำขนาดใหญ่ที่มีปริมาณน้ำเก็บกักน้อยกว่าร้อยละ 30 ของความจุอ่างฯ ที่จะต้องมีการควบคุมการใช้น้ำอย่างเคร่งครัด โดยจะเน้นสนับสนุนการใช้น้ำเพื่อการอุปโภคบริโภคและรักษาระบบนิเวศเท่านั้น ได้แก่ เขื่อนอุบลรัตน์ เขื่อนทับเสลา และเขื่อนกระเสียว         ส่วนอ่างเก็บน้ำที่มีปริมาณน้ำระหว่างร้อยละ 30-60 ของความจุอ่างฯ มีจำนวน 17 แห่ง อาทิ เขื่อนภูมิพล เขื่อนแม่กวงอุดมธารา เขื่อนแควน้อยบำรุงแดน เขื่อนแม่มอก เขื่อนห้วยหลวง เขื่อนน้ำอูน เขื่อนอุบลรัตน์ เขื่อนลำปาว เขื่อนลำพระเพลิง เขื่อนมูลบน เขื่อนลำแซะ เขื่อนลำนางรอง เขื่อนสิรินธร เขื่อนป่าสักชลสิทธิ์ เขื่อนขุนด่านปราการชล เขื่อนคลองสียัด และเขื่อนบางพระ ซึ่งสามารถสนับสนุนการปลูกพืชหน้าแล้งเฉพาะพืชใช้น้ำน้อยเท่านั้น         ทั้งนี้ขอให้ทุกภาคส่วนใช้น้ำอย่างประหยัดและเป็นไปตามแผนที่วางไว้ รวมทั้งให้เกษตรกรงดทำนาต่อเนื่อง(นารอบที่ 3) เพื่อให้มีปริมาณน้ำสำรองไว้ใช้ในอนาคตและสร้างความมั่นคงด้านน้ำอย่างยั่งยืน        นอกจากนี้ โครงการชลประทานทั่วประเทศจะเฝ้าระวังและสำรวจพื้นที่เสี่ยงภัยแล้ง พร้อมจัดทำแผนป้องกันและแก้ไขปัญหาภัยแล้งที่อาจจะเกิดขึ้นในแต่ละพื้นที่ เพื่อบรรเทาความเดือดร้อนประชาชนให้มากที่สุด โดยเตรียมพร้อมเครื่องสูบน้ำ เครื่องจักร เครื่องมือ ไว้ประจำในพื้นที่ 4,850 หน่วย พร้อมจะเข้าไปช่วยเหลือประชาชนได้ตลอดเวลา